**«Бярозка»** — беларускі штомесячны грамадска-палітычны і літаратурна-мастацкі часопіс для дзяцей сярэдняга і старэйшага школьнага ўзросту. Рэкамендаваны да чытання з 12 гадоў. У шэрагу часопісаў, выдаваных у Беларусі для ўзроставых груп дзяцей і моладзі, паміж часопісамі «Вясёлка» (для дзяцей малодшага школьнага ўзросту) і «Маладосць» (для моладзі). Заснаваны ў 1924 годзе.

Гісторыя
--------

Выдаецца са снежня 1924 года. З пачатку выходзіў як **«Беларускі піянер»** (да верасня 1929), у 1927-1929 гадах два разы на месяц. Затым рэдакцыйная калегія падзялілася, пачалося выданне газеты «**Піянер Беларусі»** і часопіса **«Іскры Ільіча»**, які выходзіў з кастрычніка 1929 да красавік 1941 года. З лета 1941 года, падчас 2-й сусветнай вайны, не выдаваўся.

З чэрвеня 1945 года выдаецца пад назвай «Бярозка», у рэдакцыі гісторыю вядуць ад «Беларускага піянера».

У канцы 1980-х — пачатку 1990-х часопіс быў надзвычай папулярным, тады у ім друкаваліся цікавыя ўзоры мастацкай літаратуры, гістарычныя артыкулы, пераклады, рэгулярныя агляды беларускага року і постары выканаўцаў.

Часопіс уваходзіў у склад РВУ «Літаратура і мастацтва». З 2012 года быў дадаткам да часопіса «Маладосць». У студзені 2015 года адноўлена самастойнае выданне часопіса «Бярозка».

У ліпені 2019 года часопіс перайшоў у склад ВВРУП «Дом прэсы».

Змест часопіса
--------------

Публікуе творы беларускіх і замежных пісьменнікаў, матэрыялы сацыяльнага, культурнага і гістарычнага характару, матэрыялы пра дзейнасць падлеткавых арганізацый і рухаў, мастацкія і журналісцкія творы падлеткаў.

Вядуцца сталыя рубрыкі -- *Бел. літ.* (літаратурная крытыка), *Праектар* (кінааналітыка), *Level 80* (гульнявая крытыка), *Практыкум* (літаратурныя майстар-класы), *Праект* (сацыяльныя майстар-класы), *Ініцыятыва* (сацыяльныя праекты), *Гісторыя поспеху* (інтэрв'ю), *Школа журналістыкі* (журналісцкія матэрыялы падлеткаў), *Верасок* (празаічныя і паэтычныя творы падлеткаў), *Літаратурныя старонкі* (творы сучасных беларускіх пісьменнікаў) і інш.

Распаўсюджванне
---------------

Распаўсюджваецца праз падпіску поштай і продаж у «Белсаюздруку». Падпісныя індэксы на «Белпошце»: для індывідуальных падпісчыкаў — 74822, для ведамасных — 748222, льготны для ўстаноў адукацыі і культуры — 74879, індывідуальны льготны для членаў БРПА — 74888.

Узнагароды
----------

* Стужка ордэна «Знак Пашаны» Ордэн «Знак Пашаны».

Галоўныя рэдактары
------------------

* Алесь Якімовіч (1945—1948)
* Усевалад Краўчанка (1953—1961)
* Кастусь Кірэенка (1962—1971)
* Васіль Зуёнак (1972—1978)
* Анатоль Грачанікаў (1978—1981)
* Вячаслаў Адамчык (1982—?)
* Уладзімір Ягоўдзік (1997—2003)
* Алена Масла (2009—2011)
* Рагнед Малахоўскі (в. а. 2011—?)
* Генадзь Аўласенка (з 2014)
* Святлана Дзянісава (Воцінава; 2015—2017)
* Кацярына Каплун (Захарэвіч; з 2017)
* Паліна Каралёва (з 2021)

Некаторыя аўтары
----------------

* Алесь Бадак
* Максім Гарэцкі
* Уладзімір Жылка
* Алесь Карлюкевіч
* Кандрат Крапіва
* Уладзімір Мазго
* Янка Маўр

Гл. таксама
-----------

* «Полымя»

Зноскі
------

1. 1 2 3  Легендарны часопіс «Бярозка» аднаўляе выданне **(нявызн.)**.  Наша Ніва (25 лістапада 2014). Праверана 23 студзеня 2020.
2. ↑  *Ждановіч, І.*. Да школьнікаў вяртаецца старэйшы часопіс на беларускай мове **(нявызн.)**.  СБ. Беларусь сегодня (9 лютага 2015). Праверана 22 студзеня 2020.
3. ↑  Пра нас **(нявызн.)**.  час. «Бярозка» (7 чэрвеня 2016). Праверана 23 студзеня 2020.
4. ↑  *Бадак, А. М.* Бярозка // Беларуская энцыклапедыя. У 18 т. Т. 3: Беларусы — Варанец / Рэдкал.: Г.П. Пашкоў і інш. — Мінск: БелЭН, 1996. — 511 с.: іл. — С. 412. ISBN 985-11-0068-4.

Літаратура
----------

* *Лугоўскі, А. І.* «Бярозка» // Слоўнік студэнта-філолага па методыцы выкладання беларускай літаратуры. — Мінск.: БДПУ, 2005. — С. 20. — 106 с. — ISBN 978-985-501-667-1.
* «Бярозка» // Беларусь: энцыклапедычны даведнік / Рэдкал. Б. І. Сачанка (гал. рэд.) і інш.; Маст. М. В. Драко, А. М. Хількевіч. — Мн.: БелЭн, 1995. — С. 142. — 800 с. — 5 000 экз. — ISBN 985-11-0026-9.